Alun Davies

Gwleidydd Cymreig, ac aelod o'r Blaid Lafur, yw Alun Davies (ganed 12 Chwefror 1964). Mae'n Aelod o'r Senedd ers 2007. Mae'n cynrychioli etholaeth Blaenau Gwent ers 2011. Cyn hynny roedd yn cynrychioli Ranbarth Canolbarth a Gorllewin Cymru rhwng 2007 hyd 2011. Rhwng 19 Ionawr 2021 a 23 Chwefror 2021 cafodd ei wahardd o'r Grŵp Llafur yn y Senedd wrth aros am ganlyniad ymchwiliad (yn ymwneud gyda thoriad mewn rheoliadau COVID).

Gyrfa wleidyddol
Roedd Alun Davies yn Weinidog Adnoddau Naturiol a Bwyd o Fawrth 2013 hyd at Orffennaf 2014. Cafodd ei ddiswyddo ar 8fed Gorffennaf wedi iddo wneud cais i wybod am daliadau PAC i bum Aelodau Cynulliad y gwrthbleidiau. Dim ond wythnos yn gynharach, roedd Mr Davies wedi medru cadw ei swydd er iddo dorri'r Cod Ymddygiad Gweinidogol. Cafodd Carwyn Jones, y prif weinidog ac arweinwr y blaid Lafur ar y pryd, hefyd ei feirniadu am beidio disgyblu'r gweinidog.

Yn 2016 penodwyd Davies yn Weinidog y Gymraeg a Dysgu Gydol Oes lle roedd yn gyfrifol am strategaeth newydd i greu miliwn o siaradwyr Cymraeg ac ail-drefnu y drefn addysg i ddysgwyr.

Ar 2 Tachwedd 2017, apwyntiwyd Davies yn Ysgrifennydd dros Lywodraeth Leol a Gwasanaethau Cyhoeddus. Gadawodd y cabinet eto yn Rhagfyr 2018 yn dilyn ail-drefnu gan y Prif Weinidog newydd Mark Drakeford.

Cafodd ei wahardd o'r grŵp Llafur Cymreig yn y Senedd ar 19 Ionawr 2020 ar ôl honnir iddo ymwneud ag yfed alcohol ar ystâd y Senedd, a allai o ganlyniad fod wedi torri cyfyngiadau COVID. Digwyddodd y digwyddiad ar 8 Rhagfyr 2020 pan wnaeth Alun Davies cyfarfod ag aelodau ceidwadol Paul Davies, Darren Millar a Nick Ramsay dros alcohol yn ystafell te yn Nhŷ Hywel i geisio cael cefnogaeth ar ei Fil, Mesur Calonnau Cymru. Dywedodd Comisiwn y Senedd ei fod yn ymchwilio i'r digwyddiad a allai "fod wedi bod yn groes i reoliadau iechyd cyhoeddus". Cyflwynodd Llywodraeth Cymru reoliadau COVID-19 ar 4 Rhagfyr 2020, pan waharddwyd gwerthu alcohol mewn adeiladau trwyddedig. Adeg yr ataliad dywedodd Alun Davies ei fod yn ddrwg ganddo pe bai'r digwyddiad dan sylw yn rhoi'r argraff nad oedd yn cynnal y rheoliadau, ond dywedodd fod "Comisiwn y Senedd eisoes wedi cadarnhau i mi yn barod nad oeddwn wedi torri rheolau coronafeirws o ran bwyd ac alcohol oedd mewn grym ar y pryd."

Ail-dderbyniwyd Alun Davies i grŵp Llafur Cymru yn y Senedd ar 23 Chwefror 2021, gan sefyll dros y blaid yn etholiad Senedd 2021 dros ei etholaeth.

Cyfeiriadau

Categori:Aelodau Cynulliad Cenedlaethol Cymru 2007–2011
Categori:Aelodau Cynulliad Cenedlaethol Cymru 2011–2016
Categori:Aelodau Cynulliad Cenedlaethol Cymru 2016–2021
Categori:Aelodau Senedd Cymru 2021-2026
Categori:Genedigaethau 1964
Categori:Gwleidyddion yr 21ain ganrif o Gymru
Categori:Gwleidyddion y Blaid Lafur (DU)
Categori:Pobl o Sir Fynwy